પોલીસના જણાવ્યા મુજબ આરોપીઓ ડી કેબિનમાં વલ્લભપાર્ક પાસે આવેલા કાળીગામના ગાર્ડનમાં ભેગા થતા હતા બાદમાં દારૂની મહેફીલ માણી નર્મદા કેનાલ, વૈશ્નોદેવી રિંગરોડ તેમજ સુઘડ કેનાલ તરફ જતા હતા. આ વિસ્તારમાં જો કોઇ એકલદોકલ કપલ દેખાય તો તેઓને પોતે પોલીસ હોવાની ઓળખ આપી તમે લગ્ન કરેલાં છે ? તારા ઘરે વાત કરાવ તેમ કહી મોબાઇલ ફોન લઇ લેતા અને બાદમાં છરી બતાવી પૈસા અને મોબાઇલની લૂંટ ચલાવી ફરાર થઇ જતા હતા. આરોપીઓ ઝડપાતાં અડાલજ પોલીસ સ્ટેશનના ત્રણ, સાબરમતી અને સેટેલાઇટના એક તેમજ અન્ય ત્રણ પોલીસ સ્ટેશનના મળી કુલ સાત જેટલી લૂંટના ભેદ ઉકેલાયા છે. પોલીસે વધુમાં જણાવ્યું હતું કે આ આરોપીઓ ન્યૂસન્સ છે અને દારૂ પી ચાલુ બાઇકે સ્ટંટ પણ કરતા હોય છે. હાલમાં તમામની ધરપકડ કરી રિમાન્ડ મેળવવાની તજવીજ હાથ ધરાઇ છે.